ΓΡΑΠΤΗ ΕΡΩΤΗΣΗ P-2006/00

υποβολή: Mara Sornosa Martnez (PSE) προς την Επιτροπή

(16 Ιουνίου 2000)

Θέμα: Καταχρηστική χρησιμοποίηση κοινοτικών πόρων για την ανάπτυξη της Κοινωνίας της Πληροφορίας εκ μέρους της Αυτόνομης Κυβέρνησης της Βαλένθια

Στις 21 Ιουνίου 1996, η Αυτόνομη Κυβέρνηση της Βαλένθια δημοσίευσε ψήφισμα βάσει του οποίου δημιουργήθηκε το γραφείο της Κοινωνίας της Πληροφορίας της Βαλένθια με στόχο, μεταξύ άλλων, να συντονίζεται και ελέγχεται η εκτέλεση του σχεδίου ενσωμάτωσης της κοινότητας της Βαλένθια στην Κοινωνία της Πληροφορίας όπως ακριβώς προβλέπεται στο Μνημόνιο που είχεπογραφεί στις Βρυξέλλες στις 28 Νοεμβρίου 1994.

Ωστόσο, από τότε που ιδρύθηκε το γραφείο της Κοινωνίας της Πληροφορίας της Βαλένθια, αμφισβητήθηκε ο ρόλος του στους πολιτικούς, οικονομικούς και κοινωνικούς τομείς καθότι δεν εκπληρούσε επακριβώς τα καθήκοντα για τα οποία είχε δημιουργηθεί. Η κατάσταση αυτή οδήγησε στην παραίτηση ενός συμβούλου γιαποτιθέμενη παράβαση καθηκόντων, η καταγγελία εμπορικών συλλόγων για αθέμιτο ανταγωνισμό ως προς το σχέδιο renove του προγράμματος Infoville (που σχετίζεται επίσης με το ρυθμιστικό σχέδιο τηλεπικοινωνιών της Αυτόνομης Κυβέρνησης) κ.α.

Έχει λάβει η Επιτροπή γνώση των συμβάντων αυτών;

Θα μπορούσε να αναφέρει η Επιτροπή πληροφορίες σχετικά με τη μορφή και το ύψος της κοινοτικής χρηματοδότησης που έχει λάβει η Αυτόνομη αυτή Κυβέρνηση για την ίδρυση του Γραφείου της Κοινωνίας της Πληροφορίας της Βαλένθια, για το πρόγραμμα Infoville (ή για οποιοδήποτε πρόγραμμα σχετίζεται με το Γραφείο Πληροφοριών της Αυτόνομης Κυβέρνησης), και ιδίως όσον αφορά τις θέσεις B5-330 και B5-331 που αφορούν την κοινωνία της πληροφορίας;

Σκοπεύει η Επιτροπή να διεξαγάγει έρευνα ώστε να πιστοποιηθεί εάν η Αυτόνομη Κυβέρνηση της Βαλένθια έχει χρησιμοποιήσει τις εν λόγω κοινοτικές ενισχύσεις με ορθό τρόπο και σύμφωνα με τους στόχους της ανάπτυξης της κοινωνίας της πληροφορίας στην κοινότητα της Βαλένθια για τους οποίους είχαν χορηγηθεί οι ενισχύσεις αυτές;

Απάντηση του κ. Barnier εξ ονόματος της Επιτροπής

(28 Ιουλίου 2000)

Η Επιτροπή δεν γνώριζε προηγουμένως τα στοιχεία που της παρασχέθηκαν από το Αξιότιμο Μέλος του Κοινοβουλίου.

Στις 8 Ιουλίου 1998, η Επιτροπή έλαβε μία επίσημη αίτηση εκ μέρους του ιδρύματος OVSI για χορήγηση ποσού 10 000 ευρώ επί συνολικού προϋπολογισμού 60 000 ευρώ. Ο στόχος ήταν η στήριξη της διοργάνωσης του δεύτερου θερινού σχολείου για την περιφερειακή πολιτική της κοινωνίας της πληροφορίας και των τηλεπικοινωνιών το οποίο επρόκειτο να πραγματοποιηθεί στο Alicante από τις 21 έως τις 24 Σεπτεμβρίου 1998.

Διαπιστώθηκε ότι το προτεινόμενο πρόγραμμα ευθυγραμμιζόταν με τους στόχους που καθορίζονται στο πρόγραμμα εργασίας του ISAC και μετά από την αξιολόγηση από το ISAC/IS2, αποφασίστηκε να χορηγηθεί επιδότηση στη θέση του προϋπολογισμού B5-331. Οι πληρωμές πραγματοποιήθηκαν σύμφωνα με τους ισχύοντες κανόνες και η τελική έκθεση και η χρηματοδοτική δήλωση έδειξαν σαφώς ότι τα κεφάλαια που χορηγήθηκαν χρησιμοποιήθηκαν πράγματι για τη διοργάνωση της εκδήλωσης που περιγράφεται στην αίτηση.

Το επιχειρησιακό πρόγραμμα 1994-1999 για την περιφέρεια της Valencia για το οποίο χορηγήθηκε στήριξη από το Ευρωπαϊκό Ταμείο Περιφερειακής Ανάπτυξης περιελάμβανε όντως ένα μέτρο για την στήριξη της κοινωνίας της πληροφορίας. Το ίδρυμα OVSI ήταν ένας από τους δυνάμει δικαιούχους αυτού του μέτρου. Εντούτοις, δεδομένου ότι, εκτός από τις ευρείας κλίμακας επενδύσεις, η Επιτροπή δεν ενέχεται στην επιλογή των μεμονωμένων έργων για τη βοήθεια που χορηγείται από τα διαρθρωτικά ταμεία, δεν έχει στη διάθεσή της λεπτομερή στοιχεία για τη χρήση τυχόν επιδοτήσεων που χορηγήθηκαν στο εν λόγω ίδρυμα.

Η Επιτροπή ζήτησε τις σχετικές πληροφορίες από τις ισπανικές αρχές.